Document ID: /roh_data/filtered/fineweb-2-filterrobots_roh.jsonl.gz/61505

In trend dal Giapun
Cun ils videos da Marie Kondo ha avant trais onns cumenzà in entir travasch enturn il far urden tenor la metoda da «Konmari». Tenor la dunna giapunaisa duess ins plegar uschè blera rauba sco pussibel per spargnar plaz. Ultra da quai duess ins mintgamai decider sch’ina chaussa, in vestì ans stat anc a cor u betg. Quai per suenter ans separar da quella.
Agid dal coach
Dapi in pèr onns datti er coachs da far urden. Persunas ch’han frequentà ina scolaziun e cusseglian oz la glieud co ch’ins fa urden. Nadia Potenza da Scuol lavura sco gidantra en chasadas e cusseglia professiunalmain persunas che dovran agid per far urden.
Cler ch’i va er per far urden e bittar davent rauba. Dentant è mia finamira ch’il client stat suenter bain.
Mintgin possia emprender da far urden e tegnair urden, uschè la cussegliadra da Scuol.
Emprender da pitschen ensi
Co che urden vegn recepì mintgamai è individual e different. Ils uffants han per exempel lur atgna moda ed interpretaziun da far urden. Impurtant è ch’els emprendian ch’i dovra ina structura, per avair la survista, uschè la mussadra Monica Conrad da Zernez. Ils ultims set onns ha ella instruì en la scolina a Lavin. Ils 16 uffants hajan emprendì en moda ludica da far urden.
Nus n’avevan betg uschè blera rauba per giugar ed ozendi è l’iPad il giugaret che vegn duvrà savens dals uffants a chasa.
Durant la pandemia ha blera glieud prendì l’occasiun da far urden en chasa, da svidar stgaffas, drizzar en nov locals e dismetter blera rauba. Per part è quella dentant er rivada en ina brocki. Il travasch e trend da far urden ha er badà Monica Gutierrez El Orf da Samedan. Ella maina ensemen cun ses um la Brocki Crapenda a Samedan.
Urden dovri er per tegnair la survista. Surtut sch’ins ha bler rauba. In exempel è la butia Vulpius a Puntraschigna. En quella datti bunamain tut quai ch’ins tschertga per lavurs a maun e zambregiar.
Angela Jann è la possessura da la butia che zoppa plirs stgazis en las numerusas curunas, stgatlas e truclets.
Nossas abitaziuns spievlan dal rest quai che nus sentin, quai che nus pensain ed essan. Far urden na svida betg be l’abitaziun, mabain er nossa psica.